Pa se gesondheidstryd het gesin raadop | Maroela Media
'n Gesin van Wonderboom in Pretoria is raadop nadat 'n bakteriële infeksie reeds een van hul pa se bene geëis het en die gevaar nou bestaan dat sy ander been ook geamputeer moet word.
Paul Visagé (74) se linkerbeen is vroeër tot by sy knie geamputeer aangesien hy nie aan 'n mediese fonds behoort nie en dié been nie in 'n staatshospitaal gered kon word nie. Dié infeksie versprei egter vinnig en dié been is vandeesweek tot op die heup geamputeer.
Nou is Paul se dogter, Selma Visagé, rasend van bekommernis aangesien die moontlikheid bestaan dat sy regterbeen ook op 'n latere stadium geamputeer sal moet word indien hy nie die regte mediese sorg ontvang nie.
"Hy het soveel pyn. Hy huil soos 'n baba en daar is niks wat ons vir hom kan doen nie," het Selma aan Maroela Media gesê.
Selma vertel die nagmerrie het begin toe haar pa, 'n diabeet, 'n doodgewone ingroei-toonnael gekry het.
Paul het aanvanklik niks daarvan gedink nie maar het uiteindelik in Augustus verlede jaar in Steve Biko-hospitaal beland nadat hy 'n bakteriële infeksie opgedoen het. Die infeksie was aanvanklik net in sy voet maar het vinnig tot by sy knie versprei. "Dit het oornag gebeur," verduidelik Selma.
Dié been is gevolglik tot by die knie geamputeer waarna dit maande lank goed gegaan het. Dié infeksie het egter drie weke gelede weer kop uitgesteek, maar dokters by Steve Biko kon aanvanklik niks fout vind nie.
Paul moes weereens wag en is ook selfs 'n paar keer huis toe gestuur sonder om mediese behandeling te ontvang.
Selma het noodgedwonge die geld bymekaargeskraap om haar pa by 'n spesialis in Rustenburg te kry waar die been vandeesweek tot op die heup geamputeer is.
Paul het verlede jaar 98 kg geweeg voor die eerste amputasie en weeg nou 'n skrale 73 kg.
"Dit is moeilik om te sê of die amputasies verhoed kon word. Daar is baie faktore wat 'n rol kon speel. Dit is nie 'n ongewone ding om te gebeur as die nasorg nie gedoen word nie," het Selma verduidelik.
Een ding is wel seker en dit is dat Paul se familie spartel om die regte mediese sorg vir hom te kry sonder 'n mediese fonds. "My ma kry baie swaar. Hulle is al 45 jaar getroud en sy is 70 jaar oud. Sy kyk na hom en sy is self nie gesond nie."
Selma vertel dat die verantwoordelikheid op haar skouers rus om alles moontlik te doen om haar bejaarde ouers te help.
"Dit is maar moeilik. Ons weet nie op die stadium wat gaan gebeur met die ander been nie. Ons hoop dat hy die regte mediese sorg kan kry sodat dit nie na sy ander been versprei nie – dat ons hom net kan help om weer 'n bietjie onafhanklik te wees."
Besoek Selma se Facebookblad om 'n bydrae tot Paul se mediese koste te maak.
Al wat ek kan se is baie baie baie sterkte Selma ek weet waardeur jy gaan my man het soort gelyke deur gegaan en albei sy bene is bokant die kniee geamputeer dis HEL! Vra my . Ons het alles verloor my man het tot sy werk verloor. Baie baie sterkte aan albei jou ouers en ons bid jou pa n spoedige herstel toe. Mag julle spoedig tot finansiële hulp kom want dit kos BAIE geld. Sterkte vir almal van julle en vir almal wat deur so iets gaan.
Ai my omie, ek hoop jy word gou gesond en dat die drs jou kan help. Ek dra jou op in gebed! Sterkte aan almal.
Beslus nie Steve Bhiko nie! Daarvan kan ek getuig.
Probeer dr Geldenhuys by Jacaranda in pta…..
As jy n diabeet is, bly uit n staatshospitaal. Want jy kom dood daaruit.
Weet nie of hul aspris is en of die wonderlike ANC nie opgeleide mense het en of hul nie die regte medikasie het nie. Ek vrees vir die dag wat ek op pensioen is. Hopelik bestaan mediese fondse nog en hopelik kan ek dit nog bekostig